جامعہ اسلامیہ اشاعت العلوم

جامعہ اسلامیہ اشاعت العلوم () اکل کوا، ضلع نندوربار، مہاراشٹر، بھارت کا ایک ممتاز تعلیمی و رفاہی ادارہ ہے، جو اسلامی اور عصری علوم کی ہم آہنگ تعلیم فراہم کرتا ہے۔ یہ ادارہ 1979ء میں غلام محمد وستانوی نے قائم کیا۔ یہاں درس نظامی کے ساتھ ساتھ انجینئری، طب، فارمیسی اور دیگر عصری شعبہ جات میں بھی معیاری تعلیم دی جاتی ہے۔ اس وقت حذیفہ وستانوی جامعہ کے مدیرِ تنفیذی ہیں۔

 تاریخ و تعارف 
جامعہ اشاعت العلوم کی بنیاد 1400ھ مطابق 1979ء میں ایک مکتب نما مدرسے کے طور پر رکھی گئی۔ یہ ادارہ چھوٹی مکرانی پھلی مسجد، اکل کوا میں قائم کیا گیا، جہاں ابتدائی طور پر صرف چھ طلبہ زیر تعلیم تھے اور ایک معلم موجود تھے۔ جامعہ کی ترقی میں مولانا غلام محمد وستانوی اور ان کے رفقا کی کوششیں شامل ہیں، جنھوں نے اپنی محنت اور تنظیم کے ذریعے اس ادارے کو ایک مکتب سے مدرسہ اور مدرسے سے جامعہ میں تبدیل کیا۔ جامعہ نے مختصر عرصے میں بھارت کے بڑے تعلیمی و رفاہی اداروں میں اپنا مقام حاصل کیا۔

تصغیر|جامعہ اسلامیہ اشاعت العلوم، اکل کوا کا فضائی منظر

جامعہ اسلامیہ اشاعت العلوم نہ صرف قرآنی، اسلامی اور عربی تعلیم پر توجہ دیتا ہے بلکہ جدید عصری تعلیم بھی فراہم کرتا ہے، جس کا دائرہ جی کے جی (KG) سے لے کر پی جی (PG) تک پھیلا ہوا ہے۔ یہ ادارہ مدارس کی دنیا میں "قدیم نافع اور جدید صالح" کا عملی نمونہ پیش کرتا ہے، جو طلبہ کو دینی تشخص کے ساتھ عصری علوم سے آراستہ کرتا ہے اور انھیں دنیا و آخرت کی کامیابی کے قابل بناتا ہے۔ جامعہ نے اپنی تعلیمی کوششوں کے ذریعے سماجی تبدیلی کو فروغ دیا ہے اور مدارس کے بارے میں موجود منفی تصورات کو مثبت انداز میں بدلنے میں اہم کردار ادا کیا ہے۔

تصغیر|جامعہ اسلامیہ اشاعت العلوم، اکل کوا کے شعبۂ دینیات کی عمارت

جامعہ کا مقصد دینی و عصری علوم میں توازن اور امتزاج کے ذریعے ایسے افراد کی تیاری ہے جو معاشرتی فلاح و بہبود میں عمدہ کردار ادا کر سکیں۔ یہاں دینی تعلیم حاصل کرنے والے طلبہ کو ضروری حد تک عصری تعلیم دی جاتی ہے، جہاں ہر عالم اور فاضل طالب علم کو جماعت سوم سے دسویں، پنجم سے بارہویں اور دورہ حدیث شریف کے ساتھ بی اے، ڈی ایڈ اور ایل ایل بی جیسی اعلیٰ عصری تعلیم فراہم کی جاتی ہے۔ اس کے علاوہ طلبہ کو انگریزی، کمپیوٹر، عینک سازی، جلد سازی وغیرہ کی عملی تربیت بھی دی جاتی ہے۔

تصغیر|دار القرآن کا فضائی منظر

عصری تعلیم حاصل کرنے والے طلبہ کو جامعہ میں اسلامی تعلیمات کی بنیادی سمجھ اور ایک اسلامی ماحول فراہم کیا جاتا ہے تاکہ وہ دین اور دنیا دونوں میں متوازن رہ سکیں۔ جامعہ اس بات کو یقینی بناتا ہے کہ مسلمان معاشرے کو زمانے کے حالات سے واقف علما، مؤثر داعی اور امت کا درد رکھنے والے ڈاکٹر، انجینئر، فارماسسٹ، اساتذہ اور وکلا فراہم ہوں، جو مختلف شعبوں میں خلوص اور مخلصانہ انداز میں خدمات انجام دینے کا جذبہ رکھتے ہوں۔

 تعلیمی شعبہ جات 
جامعہ اسلامیہ اشاعت العلوم دینی علوم کے مختلف شعبہ جات فراہم کرتا ہے، جن میں شعبۂ دینیات، شعبۂ تحفیظ القرآن، شعبۂ تجوید و قراءت اور شعبۂ عالمیت و فضیلت شامل ہیں۔ اس کے علاوہ تخصصات میں تخصص فی الافتاء، تخصص فی الحدیث، تخصص فی الدعوۃ و الارشاد، تخصص فی القراءات اور قسم اللغۃ العربیۃ و الانجلیزیۃ جیسے اہم شعبے شامل ہیں، جو طلبہ کو اعلیٰ دینی مہارتیں فراہم کرتے ہیں۔افتخار احمد قاسمی بستوی (مارچ 2018ء)، ”39 سالہ خدماتِ جامعہ“، صفحہ: 61 تا 101

 عصری تعلیم 
جامعہ اسلامیہ اشاعت العلوم نے 1993ء میں عصری تعلیم کے شعبے کا آغاز آئی ٹی آئی سے کیا، جس کے بعد بی یو ایم ایس میڈیکل کالج قائم کیا گیا۔ اس کے بعد اردو اسکول (پرائمری سے بارہویں جماعت تک سائنس کے ساتھ)، انجینئرنگ کالج (بی ای اور ڈپلوما انجینئرنگ)، فارمیسی کالج (بی فارمیسی، ڈی فارمیسی اور ایم فارمیسی)، بی ایڈ اور ڈی ایڈ کورسز اردو و مراٹھی زبان میں اور پھر ایم بی بی ایس میڈیکل کالج اور نرسنگ (جی این ایم) پروگرامز کا آغاز کیا گیا۔ اس کے علاوہ ایل ایل بی پروگرام اور انگلش میڈیم اسکول (کے جی سے بارہویں جماعت تک) بھی متعارف کرائے گئے۔ حالیہ عرصے میں جامعہ نے اسٹیٹ پرائیویٹ یونیورسٹی کے قیام کی تیاریاں مکمل کی ہیں۔ علاوہ ازیں، دیگر کورسز میں آفس آٹومیشن، ٹیلرنگ، امبرائڈری، جلد سازی اور سافٹ ویئر ڈویلپمنٹ جیسے پیشہ ورانہ شعبے بھی شامل ہیں۔

تصغیر|جامعہ انسٹی ٹیوٹ آف انجینئرنگ اینڈ مینجمنٹ اسٹڈیز، اکل کوا کا فضائی منظر

 سماجی خدمات 
جامعہ اسلامیہ اشاعت العلوم نے نہ صرف تعلیمی میدان میں بلکہ سماجی خدمات کے شعبے میں بھی نمایاں کردار ادا کیا ہے۔ اس کے تحت ملک بھر میں 7500 سے زائد مساجد 12000 پانی کے لیے بورنگ سیکڑوں مدارس اسکول کالج وغیرہ کی تعمیر کا انتظام کیا گیا ہے، 2500 مکاتب قائم کیے گئے ہیں اور 34 ہسپتالوں کا قیام عمل میں آیا ہے۔ ستمبر 2021ء میں جامعہ میں آل انڈیا مسلم پرسنل لا بورڈ کے زیرِ نگرانی صوبہ مہاراشٹر کے 26ویں دار القضاء کا قیام عمل میں آیا۔

جامعہ کے زیرِ اہتمام انڈین انسٹی ٹیوٹ آف میڈیکل سائنس اینڈ ریسرچ و نور ہسپتال، واروڈی بدناپور (ضلع جالنہ) کا قیام عمل میں آیا، جو مہاراشٹر کا پہلا مسلم اقلیتی میڈیکل کالج ہے اور میڈیکل کونسل آف انڈیا (MCI) سے منظور شدہ ہے۔ اس کالج کی تعمیر 2010ء میں شروع ہوئی اور 2013ء کے آخر تک مکمل ہوئی۔ کالج کے ساتھ 770 بستروں پر مشتمل نور ہسپتال قائم ہے، جہاں جدید طبی سہولتیں دستیاب ہیں اور روزانہ سینکڑوں مریضوں کا مفت علاج کیا جاتا ہے۔ یہ ادارہ مسلمانوں اور غیر مسلموں دونوں کو معیاری طبی خدمات فراہم کرتا ہے۔

اس ادارے نے مختلف سماجی خدمات جیسے معذور افراد کے لیے وہیل چیئرز اور غریبوں کے لیے روزگار کے ذرائع بھی فراہم کیے ہیں۔

 حوالہ جات 

زمرہ:بھارت میں اسلامی درسگاہیں
زمرہ:دیوبندی تعلیمی ادارے
زمرہ:ضلع نندوربار
زمرہ:1979ء میں قائم ہونے والے تعلیمی ادارے
زمرہ:مہاراشٹر
زمرہ:مہاراشٹر میں تعلیم
زمرہ:جامعات اور کالج